《戏诗友谈仙》
宋代·严粲

君期汗漫游，不敢问所适。赠别亦何有，当办鹤一只。

还疑是凡羽，不任载仙质。乘烟宁假此，聊以壮行色。

淹留非牵俗，应未得良日。空令施肩吾，久待问诗律。

作者简介：邵武人，字明卿，一字坦叔。官清湘令，精《毛诗》，尝自注诗，名曰《严氏诗缉》，以吕祖谦《读诗记》为主，而杂采诸说以发明之，间亦断以己意。